google/wiki40b huggingface dataset:
שי אלון

ביוגרפיה

אלון נולד ב-1972, בן בכור בין ששה ילדים לחיים ורחל אלון. גדל בירושלים, למד בישיבת קריית נוער בעיר. את שירותו הצבאי עשה בגדוד 50 של הנח"ל המוצנח. 
סיים את לימודיו באוניברסיטה העברית בחוג לחשבונאות בשנת 2000, והוסמך כרואה חשבון. בתחילת דרכו שימש כרואה חשבון שכיר של מספר קיבוצים באזור ים המלח, ובסוף שנת 2004 הקים משרד עצמאי לראיית חשבון בירושלים. בשנת 2011 הרחיב את משרדו עם שותף וביחד הקימו את משרד רואי החשבון אסולין-אלון ושות' בו עבד עד לבחירתו כראש מועצת בית אל, בנובמבר 2013. בשנת 2018 סיים תואר שני במדיניות ציבורית באוניברסיטה העברית בירושלים.  
במשך כעשור משמש בהתנדבות בהנהלה של המוסדות האקדמיים מכללת אורות ומכללת מורשת יעקב, בהם הוא חבר בחבר הנאמנים, בוועד המנהל, בוועדת הכספים, ובוועדת כוח אדם. חבר במשך שנים בעמותות נוספות בתחום החינוך והנחלת ערכים במדינת ישראל.

כראש מועצה

בתקופת כהונתו כראש המועצה המקומית בית אל, זכתה המועצה במספר פרסים בין השאר: פרס ניהול תקין-ברצף במשך כל שנות כהונתו, פרס כוכבי יופי, ובשנת 2016 גם במגן יופי בתחרות 'קריה יפה ומקיימת בישראל יפה' של המועצה לישראל יפה, ופרס שרת התרבות והספורט על קידום, טיפוח והשקעה בתחום הספורט במועצה. 
בתקופת הכהונה הראשונה שלו איחד אלון את כל הסיעות במליאת המועצה, ולא הייתה במליאה בראשותו אופוזיציה. בבחירות 2018 זכה אלון בשנית בראשות המועצה, ברוב של  84.09%   וסיעתו "בית אל שלי" זוכה ב-4 מ-9 המנדטים במליאה.
כראש מועצה, אלון פעל לפיתוח תוכנית אב לבנייה שמטרתה הכפלת היישוב, בניית מבני ציבור, מוסדות חינוך והקמת שטחים ציבוריים פתוחים. בשנת 2017 ניהל מאבק ציבורי שזכה לסיקור תקשורתי נרחב, שבסופו אישר ראש הממשלה בניית 300 יחידות דיור בבית-אל לאחר הקפאת בנייה של כעשור. כחלק מתוכנית האב, ממשיך אלון לפעול למימוש בניית 350 יחידות דיור נוספות ולבנייה נוספת ביישוב. כמו כן, פועל אלון לפיתוח תשתיות כבישים מותאמות על מנת להקל על עומסי התנועה באזור בית-אל וצפון ירושלים ולקידום התיירות לאתר "חלום יעקב" הנמצא בתחומי היישוב.
אלון נשוי ואב לשמונה. הוא מתגורר בבית אל מאז 2003.
Life thru a Lens

ביקורות

מייק דייבר מאתר ה-BBC כתב: "אמנם אף אחד מהשירים מהאלבום לא הגיע לפסגת מצעד הסינגלים הבריטי, אך האלבום עצמו מתעלה על האחרים בקטגוריה בכמה רמות".
ג'ון בוש מאתר Allmusic, אמר ש"עבור אלו שמעריכים פופ מצוין משולב עם הרבה חוצפה, Life thru a Lens הוא אלבום מצוין".

South of the Border

South of the Border היה הסינגל השלישי מהאלבום. השיר יצא לאור ב-15 בספטמבר 1997. במצעדי הפזמונים, זכה השיר להצלחה פחותה, והמצעד היחיד אליו נכנס היה מצעד הסינגלים הבריטי, בו הגיע אל המקום הארבעה עשר.
בגלל חוסר ההצלחה של השיר, רבים חשבו שהוא מסמל את סופו של ויליאמס בתעשיית המוזיקה.

Angels

Angels, יצא לאור כסינגל הרביעי באלבום ב-1 בדצמבר 1997. השיר נכתב על ידי ויליאמס וגאי צ'יימברס, שגם הפיק את השיר. השיר הצליח ביחס לסינגלים הקודמים של ויליאמס, והגיע אף למעמד פלטינה כפולה בבריטניה. בנוסף, בטקס פרסי המוזיקה הבריטית 2005, נבחר השיר לשיר הטוב ביותר ב-25 השנים האחרונות.
הקליפ לשיר מראה את ויליאמס על גג של בית, וצופה על העיר שבו נמצא.
King Nothing

ליריקה

מילות השיר מתייחסות לאנשים שמשקיעים את כל חייהם בהרווחת כסף, ואז מבינים ("Then it all crashes down", זאת אומרת: ואז הכול מתרסק.) שכל הכסף לא השיג להם משהו באמת שווה.
אפשרות שנייה היא שהשיר מתייחס לאנשים שבילו את חייהם בהבעת משאלות ("You wish your life away", זאת אומרת: אתה מבזבז את חייך במשאלות.) מאשר לעשות מעשה בשביל לקבל את משאלותיהם.
בסוף השיר מופיעות המילים "Off to never-never land" מתוך השיר Enter Sandman שנמצא באלבום מטאליקה הידוע בשם האלבום השחור, השורה מראה שיש דמיון לשיר מבחינת המבנה.

סגנון השיר והמוזיקה

השיר הזה הוא שינוי ברור מסגנון הת'ראש מטאל של מטאליקה, מחליף אותו לסגנון של מטאל אלטרנטיבי.
השיר מתחיל בקטע קצר של גיטרת באס הנשאר למשך כל השיר, אליו מצטרפת גיטרה חשמלית.

פרטים

הסינגל שוחרר בארצות הברית בשנת 1996 והוא כולל גרסה חיה של השיר Ain't My Bitch שגם הוא נמצא באלבום Load.
לשיר יצא, בנוסף לסינגל, גם קליפ.
מאקלמור

קריירה

מאקלמור פעיל מאז שנת 2000, ומאז אסף קהל מעריצים אינטרנטי גדול. הוציא לאור שני אלבומים, שני מיני-אלבומים וקסטת מיקסים אחת, כולם באופן עצמאי. הקליפ לשירו "Thrift Shop" (מאנגלית: "חנות יד שנייה"), שיצא ב-2013, נצפה מעל מיליארד פעמים באתר יוטיוב והגיע למקום הראשון במצעד בילבורד הוט 100, לאחר שמכר חמישה מיליון עותקים.
שיתוף הפעולה שלו עם המפיק ראיין לואיס הניב להיטים רבים. ב-2012 יצא לאור אלבום הסטודיו שלהם, "The Heist" (מאנגלית: "השוד"), שהגיע למקום השני במצעד בילבורד 200, עם 78,000 מכירות בשבוע הראשון לצאתו. השניים היו מועמדים לשבעה פרסי גראמי ב-2014, וזכו בארבעה מהם: תגלית השנה, אלבום הראפ הטוב של השנה, שיר הראפ הטוב של השנה, והופעת הראפ הטובה של השנה.
מאקלמור תומך בזכויות קהילת הלהט"ב. ביטוי לתמיכה זו ניתן למצוא בשירו "Same Love", שמוקיע את ההומופוביה בחברה ובתקשורת.
מאקלמור תכנן להופיע בישראל בשנת 2017 יחד עם ראיין לואיס וגם ניסים בלאק כאורח, במסגרת פסטיבל "פלייליסט" בראשון לציון, אך המופע בוטל.
עזית הכלבה הצנחנית (סרט)

עלילה

ד"ר חרובי (גדעון זינגר) גידל את "עזית הכלבה הצנחנית", כלבת רועים גרמנית, ושלח אותה לקורס אילוף צבאי. ד"ר חרובי ובתו תמי (מונה זילברשטיין) עוברים לגור בשכונה חדשה. יחד עמם עוברת גם כלבתם עזית הנבונה והאמיצה. תמי ובן השכנים אורי (יוסי פולק), סגן בחטיבת הצנחנים, מפתחים זה לזו חיבה שמתלהטת לכדי סיפור אהבה. גם אורי ועזית נקשרים זה בזו.
עזית מתקבלת בדעות חלוקות בשכונה. רוב הדיירים מחבבים את הכלבה החדשה, אך בעלי האטליז השכונתי סולדים ממנה. כל זאת עד שמחזירה עזית לאשת הקצב את ארנקה שנגנב על ידי שודד. האילוף שעברה הכשיר אותה גם למשימות צניחה, איתור ובילוש, ועד מהרה מגויסת הכלבה למשימות קרביות ומעורבת בפעולת הצלה נועזת.
בסצנה המפורסמת מהסרט, מצניחים את עזית ממטוס על מנת לאתר את חמי ורותי. עזית מחלצת אותם מהכבלים לאחר שהם נלכדו על ידי מחבלים וננטשו במדבר שורץ עקרבים. במשימה אחרת, עוזרת עזית לסגן אורי ללכוד חוליית מחבלים שפעלה בחרמון. כפרס מקבל אורי חופשה באתר החרמון ומבלה אותה ביחד עם תמי ועזית.
בזמן החופשה מבצעת חוליית המחבלים של אבו חסן ירי רקטות לעבר יישובים הסמוכים לגבול. אורי ועזית מוזעקים כדי להוביל פשיטה על מעוז מחבלים בירדן, כדי לשים קץ אחת ולתמיד לטרור של כנופיית אבו חסן. הצנחנים נלחמים בגבורה ופוגעים במחבלים רבים אך אורי נפצע ונופל בשבי המחבלים. עזית נשארת בשטח, מגיעה אל המקום בו מוחזק אורי ומעבירה עבורו הודעה, ובעת שהמחבלים מעבירים אותו למפקדה הראשית, לוחמי הצנחנים צונחים מעליהם ועוצרים אותם. לבסוף, אורי הורג את מפקד המחבלים אבו חסן תוך כדי מאבק. אורי מחולץ על ידי הצנחנים ומובהל לבית החולים, שם מתברר שהפציעה איננה קשה וכוללת רק שבר ביד. לאחר שחרורו מבית החולים באים ד"ר חרובי ותמי לבקרו, בעוד עזית ממתינה בחוץ. אורי שומע על כך ורץ לעברה...

הצלחת הסרט בישראל

הסרט הצליח באופן מיוחד בישראל ורכש לו צופים נלהבים מכמה סיבות אפשריות: מחבר העלילה היה מרדכי גור, אישיות צבאית בכירה ומעוררת השראה. בנוסף, ימי הקרנת הסרט בקולנוע היו ימים של שכרון חושים צבאי בישראל, בשנים שלאחר מלחמת ששת הימים והציבור חש חיבה לכל סרט בעל מוטיב צבאי.
מעשה שושנה

מעשה שושנה (או ספר שושנה, או פשוט: שושנה) הוא סיפור שהוא אחת משלוש התוספות לספר דניאל, לצד תפילת עזריה ושירת שלושת הנערים בכבשן ומעשה בל והתנין.

סיפור המעשה

במעשה מסופר על שושנה בת חלקיה, שהייתה אשתו של יהויקים, מעשירי הקהילה היהודית בבבל. שני שופטים מכובדים, מידידי בעלה ומזקני העם, התגנבו ובאו אליה בזמן שרחצה בחצר ביתה וניסו להכריח אותה לשכב איתם, אך היא סירבה. הם איימו עליה שאם לא תתמסר להם הם יעלילו עליה כי שכבה עם נער - עבירת ניאוף שעונשה מוות. שושנה בטחה באלוהים שיעזור לה, ועמדה בסירובה. הזקנים המאוכזבים מימשו את איומם והתלוננו נגדה. במשפט, שני הזקנים העידו עדות שקר, שראו אותה בוגדת בבעלה תחת עץ. היא הורשעה ועמדה להיות מוצאת להורג. 
בנקודה זאת, על פי הכתוב, אלוהים שלח את דניאל כדי להציל אותה. דניאל, שהיה עדיין נער, חקר את הזקנים בנפרד והוכיח סתירות בעדויותיהם לגבי סוג העץ שלמרגלותיו בוצעה הבגידה, כביכול. אחד אמר שהבגידה בוצעה תחת עץ אלת המסטיק, ואילו השני טען כי ראה את האשה והנער שוכבים תחת האלון. שושנה זוכתה, הזקנים לבסוף הוצאו להורג, ודניאל נחשב לצדיק גדול בעיני העם מאותו היום.

בעקבות הסיפור

הסיפור שימש הזדמנות לציירים, בעיקר בתקופת הרנסאנס והבארוק, לתאר מצב ארוטי של אישה תמימה ואצילה המתכוננת להתרחץ בתוספת הדרמה של זרים "מכובדים" המנסים לחלל את כבודה. בחלק מהציורים מוצגים שני זקנים שטופי זימה מפתיעים אישה רוחצת ומטרידים אותה מינית ובאחרים מוצגת אישה מתרחצת כביכול לבדה כאשר הצופה אמור להבין שעיניים זרות עוקבות אחריה. בין הציירים הנודעים שציירו את האירוע היו גם פטר פאול רובנס, רמברנדט, ואן אייק, טינטורטו, ארטמיזיה ג'נטילסקי וגווידו רני.
בתחום המוזיקה כתבו אלסנדרו סטראדלה וגאורג פרידריך הנדל אורטוריות על מעשה שושנה.

גלגולי הסיפור

מעשה שושנה הוא אחד התוספות לספר דניאל המופיעים עם ספר דניאל בתרגום השבעים. גרסה יוונית נוספת של מעשה שושנה מופיע בתרגום התנ"ך ליוונית של תיאודוטיון. הגרסה של תיאודוטיון עברה אל הביבליה הנוצרית שברובם היא נכללת בתחילת ספר דניאל. הסיפור נכלל בגרסה הקנונית של התנ"ך הנוצרי עד למאה השלישית והוא כלול בקנון הקתולי, כפרק יג של ספר דניאל, עד היום. בתנ"ך הפרוטסטנטי הסיפור מופיע כספר נפרד תחת השם "ההיסטוריה של שושנה" או "משפטו של דניאל". 
מעשה שושנה מופיע, בספר דברי הימים של ירחמיאל בן שלמה, במאה ה-11 או ה-12. כן מופיעה גרסה שונה של הסיפור באחד מכתבי היד של ספר יוסיפון, המתוארך למאה העשירית. היו שטענו ש'מגילת שושן' המוזכר בפירוש הרמב"ן לספר דברים מתייחס למעשה שושנה. התייחסות למעשה שושנה מופיע בספר יוחסין השלם של אברהם זכות במאה ה-16 וממנו הוא מוזכר בספר שלשלת הקבלה. 
בשנת 1830 הוציא יצחק פרנקיל את הסיפור בתרגום לעברית. בשנת 1839 פרסם יצחק זיבנברגר את מעשה שושנה בעברית וביידיש עם שאר התוספות לספר דניאל בספרו "חיי טוביה", במסגרת יעדו להביא את הספרים החיצוניים אל הקוראים היהודים.
החוקרים חלוקים האם הספר חובר במקורו ביוונית או בעברית. הראיה העיקרית למקור היווני היא שני מקרים של לשון נופל על לשון ביוונית, בשמות של העצים בעדות של המעלילים.

פירושים

אוריגנס כתב שאחאב וצדקיה בן מעשיה היו שני הזקנים שהעלילו על שושנה בת חלקיהו בסיפור המופיע בתוספות לספר דניאל. גם בספר יוחסין כתוב שאולי אחאב וצדקיה היו המעלילים. אברהם כהנא דוחה זאת מכל וכל וטוען שאין קשר בין הסיפורים הללו.
שגיא בשן

שגיא בשן (נולד ב-9 בספטמבר 1964 בנירים) הוא יועץ תקשורת ישראלי וכתב לשעבר בערוץ 2.
לאחר שחרורו מצה"ל, בו שירת כקצין בחיל השריון, למד תקשורת במכללה האקדמית ספיר. הוא החל לעסוק בתקשורת באזור הדרום, ומ-1992 שימש ככתב במהדורת החדשות של הטלוויזיה בכבלים בבאר שבע. ב-1995 הצטרף לחברת החדשות של ערוץ 2, כעורך וידאו. ב-1999 מונה לכתב הערוץ בדרום.
במסגרת תפקידו, סיקר בשן את פינוי נצרים במהלך ביצוע תוכנית ההתנתקות. כתבות ידועות נוספות של בשן עסקו בחיילי פלחה"ן גבעתי, ששישה מחבריהם נהרגו בפיצוץ נגמ"ש בשכונת זייתון בעזה וכן בארבע בנות תושבות אלי סיני, לפני פינוין במסגרת תוכנית ההתנתקות ובמהלך הפינוי. במקביל לעבודתו, שימש בשן כמרצה בחוג לתקשורת במכללה האקדמית ספיר.
ביוני 2010 פרש מחברת החדשות, והקים משרד יחסי ציבור בשם בשן-ברקוביץ אסטרטגיה. בנובמבר 2010 מונה בשן למנהל תקשורת והסברה בחברת כי"ל דשנים.
בשנת 2013, מונה בשן למנהל המדיה והדיגיטל בתאגיד "כימיקלים לישראל".
בשנת 2017 הקים בשן את "בשן תקשורת שיווקית".
ב-2007 סבל מהשמנת יתר ומשקלו נאמד ב-190 ק"ג, ב-2015, לאחר שהחל לסבול ממחלת הסרטן, משקלו ירד. את התמודדותו עם מחלת הסרטן תיעד בסרט דוקומנטרי בשם "מיסטר T". למרות מחלתו, הוא ממשיך בעבודה ככל שהוא יכול ואף עזר בניהול ההתמודדות הפוליטית של גדי ירקוני, שגם הוא בן קיבוץ נירים.
בשן מנחה תוכנית שבועית בשם "בשורות טובות" ברדיו דרום וכן מגיש את פינת הבישול בתוכנית "גומרים הולכים" ברדיו תל אביב.
בשן גרוש פעמיים ואב לארבעה. הוא מתגורר במיתר.
יחזקאל דאום

חייו

יחזקאל דאום נולד במושבה מגדיאל כבן בכור לחנוך, חקלאי ומורה, ולפנינה. סבו, שמואל יונה דאום (1881–1953), יליד קאליש, שהיה סוחר ומעסקני "המזרחי" בוורשה עם היווסדה, עלה לארץ ישראל בשנת תרפ"ו (1924) ועלה על הקרקע עם ראשוני המתיישבים במגדיאל. הבית שבנה היה הראשון במושבה.
יחזקאל גדל במשפחה חקלאית המחנכת לאהבת הארץ. בצעירותו למד במדרשיית נועם, ולאחר מכן עבר ללמוד בישיבת מרכז הרב שם למד שנים רבות, ונמנה עם תלמידי הרב אברהם אלקנה שפירא. במשך לימודיו ב"מרכז" התגייס לצה"ל שם שירת כמדריך נוער בגדנ"ע. התגורר בירושלים עד לאחר מלחמת יום הכיפורים, ואז עבר להתגורר עם משפחתו ברמת הגולן. הוא אף הקים עם חבריו את הכולל ברמת הגולן. כיהן כרבה של רמת מגשימים, שימש כר"מ בישיבת הגולן וכן היה רבם של תנובה, יקב רמת הגולן ומלון כינר.
בעת שלימד בישיבת הגולן, בשנת ה'תשמ"ז, התעוררה בעיה עם מחלבת "תל יוסף". המחלוקת בעניין התפתחה והיה חשש להסרת הכשרות מהמחלבה. בעקבות כך החליטה הנהלת תנובה למנות רב לחברה, אך הציבה תנאי: שיהיה הרב איש חקלאות, כדי שיהיה בקי בכל שלבי הייצור. עם החיפוש הגיעו אל הרב דאום, שבמינויו תמכה הרבנות הראשית. בעקבות לחץ תושבי רמת מגשימים נשאר לכהן גם כרב המושב. בשאלות כבדות המשקל של המושב היה מתייעץ עם הרב אברהם אלקנה שפירא והרב מרדכי אליהו.
הרב דאום הקפיד בכשרות על רמה גבוהה, כדי לרכז את כל ההכשרים. מעבר להיותו הרב של תנובה, התייעצו עמו גם עובדי "תנובה" בבעיות אישיות, בעקבות ההערכה הגדולה אליו ואל אישיותו. 
נפטר מהתקף לב בגיל 51 בז' בתמוז ה'תשנ"ג.
בניו הם הרב שי דאום, ר"מ בישיבת עוד יוסף חי, ד"ר חיים שקד – ראש החוג לחינוך במכללת חמדת הדרום והעיתונאי חנוך דאום. דאום הוא בן דודו של הרב אהרן דאום.
אפקט הקרנה אחורית

אפקט הקרנה אחורית (באנגלית: Rear projection effect) הוא אפקט מיוחד, טכניקה לשילוב הופעות חזית עם רקע שצולם מראש. האפקט היה בשימוש נרחב בתעשיית הקולנוע שלפני העידן הממוחשב. האפקט היה מזוהה כאשר היה נראה מאחורי הגיבור רקע דהוי.

טכניקה

השחקנים עומדים מול מסך בזמן שמקרן אשר ממוקם מאחורי המסך מטיל את התמונה בצורה הפוכה על המסך (הקרנת מראה כך שמקדימה ההקרנה נראית רגילה). לשם זה נדרש שטח גדול יחסית ומרחק רב כדי להקרין את הסרט, לעיתים קרובות הרקע המוקרן הופיע קלוש ודהוי לעומת האובייקט בקדמת הבמה. למשל, נעשה שימוש באפקט זה כדי לדמות נסיעה ברכב, בית בוער או אזור מסוכן, כאשר השחקנים וצוות הצילום היו למעשה באולפן.

יתרונות וחסרונות

השחקן יכול בזמן אמת להגיב לרקע ולראות את האפקט מאחוריו, וכך למשל הצלם יכול להזיז את המצלמה או לעשות זום (בצילומי מסך כחול כדי לזוז ולעשות זום צריכים להשתמש במערכת בקרת תנועה אשר עלותה גבוהה, משום שהרקע והאובייקט לא מצטלמים באותו הזמן). יתרון משני של השיטה, הוא חיסכון בשעות עריכת פוסט, עלות יחסית זולה.
למרות זאת, במקרים מסוימים החפצים בקדמת הצילום והשחקנים היו נראים כזזים בחוסר סנכרון עם הרקע בשל חוסר תיאום בין צילום הרקע התזזיתי לצילום השחקנים עם סטאדיקאם או אמצעי אחר (בעיקר קפיצות ותזוזות חדות ברקע). האפקט היה צורם ונראה לעין, ובפוסט-פרודקשן, בלתי אפשרי להחליף את הרקע או לערוך אותו לאחר הצילום.

התפתחות

ההתקדמות העיקרית של הקרנה אחורית היא הקרנה קדמית, שלה עקרון זהה. בהקרנה זו, נעשה שימוש בחומר מיוחד על מסך מיוחד כדי לאפשר את ההקרנה מהחזית בצורה ברורה וחדה. התוצאה היא תמונה רוויה הרבה יותר ואובייקטים חדים יותר. הטכניקה החדשנית הייתה בשימוש ניסיוני בזמן הצילומים של 2001: אודיסיאה בחלל,   בסצינות הפתיחה של הסרט, כדי להימנע מצילום באתרי צילום יקרים באפריקה. נעשה שימוש באפקט גם במגוון סצינות לאורך הסרט (היציאה לחלל החלונות של החללית) וליצירת אפקטים על המסך של המחשב (מחשב החללית).  כיום טכניקת מסך כחול החליפה את השימוש בהקרנה אחורית. למרות שהקרנה אחורית הפכה מיושנת, קוונטין טרנטינו השתמש באפקט בספרות זולה במהלך הנסיעה במונית, ג'יימס קמרון, השתמש באפקט ב"הנוסע השמיני 2" ו"בשליחות קטלנית 2". במרבית סרטי אוסטין פאוורס נעשה שימוש באפקט כדי לשוות לסרט מראה של סרטי ריגול ישנים. "רוצחים מלידה" השתמשו בטכניקה בצורה נרחבת כדי להדגיש מניעים נסתרים תת-הכרתיים של השחקנים.
ארני תור סיגורדסון

ביוגרפיה

ארני תור סיגורדסון הוא בעל תואר בכלכלה ורוסית מאוניברסיטת אוסלו. לאחר קבלת התואר הוא המשיך בלימודי רוסית במוסקבה. במשך 13 שנים הוא היה חבר עיריית ריקייוויק והיה אחראי על נושאי החינוך, תכנון עירוני. בשנים 1994–2006 היה יושב ראש דירקטוריון של הנמל.
בשנת 2007 ארני תור סיגורדסון נבחר לאלת'ינג מטעם תנועת השמאל הירוק. הוא כיהן בפרלמנט עד לשנת 2014. בתקופה זו היא כיהן כסגן יושב ראש הפרלמנט בשנים 2009–2010 וב-2012–2013. כמו כן הוא היה יושב ראש הסיעה.
בשנת 2015 הוא מונה לשגריר לענייני ארקטיקה. בדצמבר 2017 הוא החליף את קריסטין א. ארנאדוטיר בתפקיד שגריג איסלנד בפינלנד. בהיותו בתפקיד זה הוא נציג המדינה גם במדינות הבלטיות ואוקראינה.
הדלקת הנרות במקדש

הדלקת הנרות במקדש היא מצווה מדאורייתא שקוימה מדי ערב בבית המקדש בנרות של מנורת שבעת הקנים, ומדי בוקר בהדלקת נר התמיד והטבת יתר הנרות והכנתם להדלקה. (ישנה את שיטת הרמב"ם פ"ג מתמידין ומוספין הלכה י-יב כשיטת יחיד, הסובר שמצוות הדלקת המנורה כוללת הדלקה בבוקר מלבד ההדלקה בערב).
על פי המדרש, מטרת הדלקת הנרות לא הייתה למטרת תאורה, אלא כעדות לכך שהשכינה שורה בישראל. טעם נוסף המוזכר בספר החינוך הוא לפאר ולכבד את בית המקדש.

סדר ההדלקה

הטיפול בנרות והכנתם להדלקה הם חלק מרכזי במצווה, ובמובן מסוים אף חשוב מן ההדלקה עצמה: בניגוד להטבת הנרות, הנעשית על ידי כהן בלבד, הדלקת המנורה יכלה להיעשות על ידי אדם שאינו כהן, כל עוד הוא אינו נכנס להיכל.
הדלקת הנרות והטיפול בהם נעשו בבוקר ובערב; בערב הודלקו כל הנרות עם כמות שמן של חצי לוג בכל נר, כמות שמספיקה גם ללילות החורף הארוכים, ובבוקר היו מדליקים מחדש  את שני הנרות המזרחיים, לפני ההדלקה מחדש, היו מוסיפים לנרות שמן ומסירים את האפר מהפתילה. באותה הזדמנות היו מנקים ומחליפים את הפתילה והשמן לנרות האחרים שכבר כבו. אם כל הנרות כבו היו מדליקים אותם מחדש מאש מזבח העולה.  עבודה זו נקראת "הטבת הנרות" או "דישון המנורה", והיא התקיימה כחלק מהעבודה היומית במקדש, לאחר זריקת דם תמיד של שחר. 
הדלקת כל שבעת הנרות הייתה נעשית רק בערב, והיא הייתה העבודה האחרונה שנעשתה במקדש.

נר התמיד

מצוות הדלקת המנורה הייתה מצווה תמידית, שנהגה מדי ערב, כמובא בפרשת תצווה: "וְאַתָּה תְּצַוֶּה אֶת בְּנֵי יִשְׂרָאֵל וְיִקְחוּ אֵלֶיךָ שֶׁמֶן זַיִת זָךְ כָּתִית לַמָּאוֹר לְהַעֲלֹת נֵר תָּמִיד. בְּאֹהֶל מוֹעֵד מִחוּץ לַפָּרֹכֶת אֲשֶׁר עַל-הָעֵדֻת יַעֲרֹךְ אֹתוֹ אַהֲרֹן וּבָנָיו מֵעֶרֶב עַד-בֹּקֶר לִפְנֵי ה' חֻקַּת עוֹלָם לְדֹרֹתָם מֵאֵת בְּנֵי יִשְׂרָאֵל." (ספר שמות, פרק כ"ז, פסוקים כ' - כ"א.)
חז"ל דורשים ש'נר תמיד' היה גם כינוי לנר יחיד שדלק ללא הפסק באופן ניסי, וממנו הדליקו את שאר הנרות.

שמן זית זך

הנרות במנורה הודלקו בשמן זית. בפסוק בספר שמות נאמר "שמן זית זך כתית למאור", ומכאן למדו חז"ל שהשמן ששימוש למילוי המנורה היה באיכות הגבוהה ביותר המכונה "ראשון שבראשון". שמן זה בא מהזיתים המובחרים הנמסקים מצמרת עץ הזית, ושעברו כתישה - ולא טחינה שעלולה לגרום לעכירות בשמן.

הפתילות

בשונה מהשמן לא הייתה הגדרה ספציפית לחומר שממנו נעשו הפתילות, ונקבע להלכה כי כל פתיל שכשר לנרות שבת כשר למנורה, דהיינו כל פתיל שבוער היטב - מתאים למצוה. בפועל השתמשו בבד מבגדי כוהנים בלויים.
המכונה שנצחה במלחמה

עלילה

שלושה מהמנהיגים המשפיעים של המין האנושי נפגשים בתקופה שלאחר מלחמה מוצלחת נגד דנב. הם דנים כיצד מולטיוואק העצום והחזק עזר להם לנצח במלחמה, וכל אחד מהם מודה כי במתח המלחמה זייף את הנתונים עמם עבד מולטיוואק, כי חש שהמצב מסוכן מכדי לתת למחשב להתמודד איתו.
ג'ון הנדרסון, המתכנת הראשי של מולטיוואק, מודה ששינה את הנתונים המוזנים למולטיוואק, מאחר שהדיווחים היו נראים לו שגויים.
לאחר מכן, מקס ג'בלונסקי מודה שהוא שינה את הנתונים שמולטיוואק הדפיס, שכן הוא ידע שמולטוויאק לא היה במצב תקין בשל מחסור בכוח אדם וחלקי חילוף.
לבסוף, למאר סוויפט, מנכ"ל פדרציית השמש, מגלה להם שהוא לא סמך על הפקודות שקיבל ממולטיוואק, ועשה את כל ההחלטות אך ורק על סמך הטלת מטבע.
רונדו

רוֹנדוֹ (באנגלית: Rondo; בצרפתית: Rondeau; מעגל) היא צורה מוזיקלית מעגלית, תיאור לסגנון מוזיקה מסוים, ושם של ריקוד עממי. 
על פי מקור השם בצרפתית, מבנה הרונדו הוא אכן מעגלי- א. ב. א. ג. א. ד. וכן הלאה - נושא ראשי שחוזר על עצמו, ובין חזרה לחזרה מפריד חומר מוזיקלי חדש (נושא משני, אפיזודה). במקורו של הרונדו, אמנם, צורתו הייתה א. ב. א. ג. ב. א. . הרונדו הוא פעמים רבות הפרק האחרון בסונאטה, בסימפוניה או בקונצ'רטי הקלאסיים, וכן ישנם רונדואים שנכתבו כיצירות עצמאיות. 
הרונדו הוא גם שם של ריקוד אותו רוקדים במעגל (Round), כחלק מסוויטה.
כמו כן יש המשתמשים במונח רונדו לתיאור אופי של מוזיקה - מוזיקה מהירה (Allegro). שימוש זה נעוץ בכך שקצבם של רבים מהרונדואים הוא מהיר. יתר על כן, אף על פי שקיימות יצירות איטיות שלהן מבנה של רונדו, מרבית המלחינים המודרניים אינם מחשיבים אותן כרונדו לכל דבר. 
דוגמה לצורת הרונדו ניתן לראות בקונצ'רטו מאת יוזף היידן לחצוצרה ולתזמורת. הפרק השלישי בקונצ'רטו זה בנוי בצורת רונדו. מבנה הפרק: א-1: התזמורת מבצעת את הנושא, א-2: הסולן מצטרף בחזרה על הנושא, ב, ג, א-2 (בו הסולן משתתף),ב, קודה; למרות המפעם של הקונצ'רטו (אנדנטה), הוא נחשב כרונדו לכל דבר.
New (פול מקרטני)

היסטוריה

ההודעה על יציאת האלבום פורסמה ב-28 באוגוסט 2013 באתרו הרשמי של מקרטני ובכלי מדיה נוספים, ובאותו היום גם יצא הסינגל הראשון מהאלבום הנושא את אותו השם - New.
בתאריך 23 בספטמבר 2013 נחשפה באתרו הרשמי של מקרטני עטיפת האלבום בגרסתו הסטנדרטית, וכמו כן גם רשימת השירים המלאה בגרסה המורחבת (גרסת הדה-לוקס) של האלבום
ריצ'ארדה גונזגה

ביוגרפיה

נולדה ב-22 בפברואר 1698 בנובלארה, לקמילו השלישי גונזגה, רוזן נובלארה ולמטילדה ד'אסטה, בתם של זיגיזמונדו ד'אסטה, מרקיז סן מרטינו ותרזה מריה גרימלדי. ב-29 באפריל 1715 התחתנה עם אדראנו צ'יבו-מאלספינה, ממנו נולדו לה 3 בנות. בנובמבר אותה שנה מת גיסה אלבריקו השלישי צ'יבו-מאלספינה, דוכס מאסה, ובעלה אדראנו ירש את נחלותיו. בשנת 1731 מת אדראנו במפתיע במאסה, ובתה מריה תרזה צ'יבו-מאלספינה, דוכסית מאסה ירשה את נחלותיו, תוך שריצ'ארדה משמשת כעוצרת עד לבגרותה. בשנת 1728 מת אחיה פיליפו אלפונסו גונזגה ללא יורשים, אולם בשנת 1737 החליט קרל השישי, קיסר האימפריה הרומית הקדושה למסור את נחלותיו, שכללו את רוזנות נובלארה ובאניולו, לרינלדו השלישי ד'אסטה, דוכס מודנה. ריצ'ארדה חילקה את רוב זמנה בין מאסה לרג'ו, וב-24 בנובמבר 1768 מתה בביתה במאסה.
הוריה קרפ

הוריה קרפ (Horia Carp) ‏ (1869–1945) היה היסטוריון ופובליציסט, פוליטיקאי ומנהיג יהודי רומני, אביו של מתתיאס קרפ (מחבר הספר השחור).

קורות חיים

הוריה קרפ נולד בחרלאו, רומניה, בשם הוישייה מיכל (הושע מיכאל -Hoişie Mihăl) ואת לימודיו התיכוניים עשה בבוטושאן.
בין אוקטובר 1901 ובין אוגוסט 1904 הופיע בבוקרשט, תחת הנהלתו של הוריה קרפ, העיתון מבשרת ציון, שהכריז על עצמו כעיתון לתעמולה ציונית והפך משנת 1904 לכתב העת הציוני.
בין השנים 1927–1928 ו-1929–1931 הוריה קרפ כיהן בסנאט הרומני.
בינואר 1941 נעצר ועונה במהלך מרד הלגיונרים ופרעות בוקרשט ובנובמבר 1941 היה כלול בין הסופרים היהודים שמכירת ספריהם נאסרה והם הוכרזו בני ערובה.
קופסה שחורה (ספר)

ביקורת ספרותית

בקרב קהילת מבקרי הספרות הספר התקבל באופן אמביוולנטי. זאת בעיקר בשל האופן בו עוז ייצג את "האחר" בספרו. במקרים רבים מבקרי ספרות התייחסו אל הספר כאל גזעני. כך למשל דן מירון טען ברשימה ב"העולם הזה" כי הדמויות בספר אינן דמויות אנוש אמינות ומשכנעות.] דן לאור ציין את הפער בין דימוי האשכנזי השמאלני לבין המזרחי הימני ומצא כי העיצוב של המצב האנושי בספר פגום, וכי הייצוג של סומו סטראוטיפי. עפרה ישועה-ליית מצאה בספר מוטיבים אנטישמיים ודרור משעני בספרו "בכל העניין המזרחי יש איזה אבסורד" הקדיש לספר פרק שלם, בו הוא סוקר את האופן הגזעני והאוריינטליסטי בו מובנית דמותו של סומו.
בשנת 1988 קיבל עוז את פרס Femina Etrangere הצרפתי, על ספרו "קופסה שחורה".

עיבוד לתיאטרון

הספר עובד להצגת תיאטרון בידי חנן שניר ובבימויו והוא הוצג בתיאטרון הבימה בשנת 2003 בכיכובם של אסנת פישמן, רמי הויברגר, יעל עמית, יעקב כהן ואריה מוסקונה.
עיבוד חדש לתיאטרון מאת נעמי שרון הוצג בשנת 2014 על במת בית הספר לתיאטרון "בית צבי".
עיבוד נוסף לתיאטרון מאת חנן שניר ובבימויו הוצג בשנת 2019 בתיאטרון בית ליסין.
Gevolt

היסטוריה

הלהקה הוקמה ב-2001 על ידי הסולן אנטולי בונדר, הגיטריסט יבגני קושניר, המתופף אולג שומסקי והבסיסט מקס מאן, עולים מחבר המדינות. כעבור שלוש שנים, הצטרפה ללהקה הזמרת דינה שולמן, לתקופה קצרה. ב-2005 הכנרת מרינה קליאונסקי הצטרפה גם היא.
ב-2006, הלהקה הוציא את אלבומה הבכורה שלה, Sidur (על שם סידור) בהוצאה עצמית. האלבום נכתב בשפה הרוסית ונושאיו הם בעיקר מיסטיקה. באותה שנה מתופף הלהקה התחלף לואדים ויינסיין, וכעבור שנה קלידן דמיטרי ליפשיץ הצטרף.
ב-2007 הוציאו סינגל מטאל ביידיש הנושא את השם Yiddish Metal. ב-2008 האלבום הראשון, Sidur יצא לאור בארצות הברית וקנדה. באותה השנה, כנרית הלהקה התחלפה לאווה יפרמוב. ב-2009 הגיטריסט התחלף למיכאל גימרוורט וב-2010 הבסיסט התחלף למארק לקוויטסר.
ב-2011 האלבום השני AlefBase  יצא לאור. אלבום זה הוא ביידיש ומורכב מגרסאות כיסוי לשירים יידיים ידועים רבים, כמו ביי מיר ביסטו שיין, טום בללייקה, אויפן פריפעטשיק ושיר הפרטיזנים. ב-2012 הבסיסט עזב את הלהקה והוחלף על ידי אנטון סקורוחודוב כעבור שנה. באותה השנה גם הגיטריסט התחלף לואדים רייטסס.
ב-2015 הוציאה הלהקה סינגל נוסף ביידיש בשם Khokhotshet.
דניס סמית'

ראשית חייו

סמית' גדל בפאייטוויל שבקרוליינה הצפונית, בילדותו אמו עזבה את הבית והוא גדל עם אביו. למד בתיכון טריניטי קריסטיאן בעיר ושיחק בקבוצת הכדורסל של בית הספר. בשנתו השנייה בתיכון זכתה הקבוצה באליפות המדינה, בשנתו השלישית התיכון נבחר לשחקן השנה בתיכונים במדינת קרוליינה הצפונית וסייע לקבוצה להעפיל עד שלב חצי הגמר באליפות התיכונים. לפני תחילת שנתו האחרונה בתיכון קרע באוגוסט 2015 את רצועת ברכו במהלך משחק בקבוצת AAU והושבת מפעילות. בעקבות הפציעה סיים סמסטר קודם את לימודיו בתיכון על מנת שיוכל להירשם לאוניברסיטה כבר בינואר 2016 ולהתמקד בשיקום לפני תחילת העונה בליגת המכללות.
בליגת המכללות שיחק עבור אוניברסיטת המדינה של קרוליינה הצפונית. הוא השיג ממוצע של 18.1 נקודות, 6.2 אסיסטים ו-4.9 ריבאונדים למשחק במהלך העונה בה שיחק בקבוצה. בתום העונה נבחר לשחקן השנה הראשונה של העונה בליגת ה-ACC, ולחמישייה השנייה של הליגה. הוא בחר לוותר על המשך הלימודים באוניברסיטה ולהירשם לדראפט ה-NBA.

דאלאס מאבריקס

בדראפט 2017 נבחר במקום התשיעי על ידי דאלאס מאבריקס. במשחק הבכורה במדי דאלאס קלע סמית' 16 נקודות ומסר 10 אסיסטים בהפסד 117-111 לאטלנטה הוקס. הוא רשם במהלך העונה טריפל דאבל של 21 נקודות, 10 ריבאונדים ו-10 אסיסטים בניצחון על ניו אורלינס פליקנס, ובסיום העונה נבחר לחמישיית הרוקיז השנייה.

ניו יורק ניקס

באמצע עונת 2018/2019 הועבר סמית' בטרייד יחד עם וסלי מת'יוז, דיאנדרה ג'ורדן ושתי בחירות דראפט בסיבוב הראשון לניו יורק ניקס, תמורת קריסטפס פורזינגיס, קורטני לי, טריי ברק וטים הארדוויי הבן. לטרייד זה קדמה השבתתו של סמית' למספר משחקים בטענות של פציעה ומחלה, ושמועות שבדאלאס ישנו רצון להעביר אותו בטרייד עקב חוסר התאמה מקצועית של סמית' על המגרש עם הרוקי לוקה דונצ'יץ'.